laion/Wikipedia-Exotic huggingface dataset:
ספרות פלישה

ספרות פלישה (באנגלית: Invasion literature) היא ז'אנר ספרותי, שהיה נפוץ במיוחד בסוף המאה ה-19 ובתחילת המאה ה-20. במיוחד בממלכה המאוחדת, אם כי גם בצרפת וארצות הברית. סיפורים בז'אנר זה לרוב התמקדו בפלישה של כוחות זרים הכובשים את העולם. אחד הסיפורים בראשונים בז'אנר זה הוא הנובלה "הקרב של דורקינג" (אנ'), שנכתבה בשנת 1871 בידי ג'ורג' צ'סני. המחבר כמו רבים מבני ארצו נבהל מאוד מכך שתוך חודשיים הצליחה פרוסיה לרסק לחלוטין את הצבא הצרפתי, והחל לחשוש מכך שממלכה המאוחדת תהיה הקרבן הבא. הסיפור נועד למעשה להטיף מוסר למדינאים והגנרלים הבריטיים שיתכוננו לפלישה. העלילה עוקבת אחר העיר דורקינג, המתגוננת באומץ מול אימפריה אדירה המזכירה את גרמניה, שכבשה את כל הממלכה המאוחדת. הסיפור זכה לפופולריות עצומה והחל למעשה את עידן ספרות הפלישה. רוב הספרים בז'אנר זה תיארו פלישה גרמנית, צרפתית, או רוסית, לממלכה המאוחדת או לארצות אחרות. חלק מהספרים גם עסקו בכוחות חיצוניים המנסים להשתלט על כדור הארץ, למשל "דרקולה" או "מלחמת העולמות". חלק מהספרים פורסמו למעשה בידי מדינאים או מצביאים בעלי שם, שפרסמו אותם תחת שם עט. מטרתם הייתה לזרז את ארצם להתחמש מפני מלחמה. ההערכה היא שכ-400 רומנים בז'אנר זה פורסמו עד מלחמת העולם הראשונה, והשפעתם הייתה עצומה. חלק מהתחזיות התממשו בדמות מלחמת העולם הראשונה, ויש המעריכים שאנשי הצבא הקיסרי היפני נעזרו ברומן "הדלת האחורית" (אנ'), כאשר תכננו את פלישתם להונג קונג. בתקופה שבין שתי מלחמות העולם ספרות הפלישה הייתה פחות פופולרית, והאנטגוניסטים בסיפורים אלו היו לרוב קומוניסטים או נאצים. סיפורים מסוג זה יצאו גם בתקופת המלחמה הקרה, בהם לרוב מתואר כיצד רוסים או סינים כובשים את העולם המערבי. הקרב של דורקינג (אנ') - אימפריה אדירה כובשת את הממלכה המאוחדת ופטריוטים בריטיים מתבצרים בעיר דורקינג ומתגוננים באומץ. המלחמה הגדולה באנגליה בשנת 1897 (אנ') - קואליציה הכוללת את צרפת ורוסיה תוקפת את הממלכה המאוחדת, מרבית האי נכבש, אולם האנגלים מתגוננים באומץ. הקיסרות הגרמנית מצטרפת למלחמה לעזרת הממלכה המאוחדת, ובעזרתה מנצחים הבריטים, והם והגרמנים מחלקים ביניהם את העולם. הקידה האחרונה - ספר שנכתב בידי ארתור קונן דויל. בסיפור האחרון בספר, הבלש שרלוק הולמס חושף מזימה של גרמניה להשתלט על הממלכה המאוחדת. מלחמת העולמות - חייזרים מהמאדים פולשים לכדור הארץ ומובסים כאשר חיידקים פוגעים בהם. הדלת האחורית (אנ') - סיפור זה נועד לדחוק בממשלה הבריטית להקצות יותר תקציבים לביצור הונג קונג. בסיפור, צי רוסי-צרפתי פולש להונג קונג ומשמיד את חיל המצב הבריטי ששם. המלחמה באוויר (אנ') - ספר מאת הרברט ג'ורג' ולס, צי גרמני-יפני-סיני תוקף את ארצות הברית כשהוא נעזר בחיל אוויר חזק. בספר זה מנסה המחבר להמחיש את החשיבות של חיל אוויר. דרקולה - ערפד מרושע בשם דרקולה מנסה להשתלט על העולם. חידת החולות (אנ') - ספר בלשי משנת 1903, העלילה עוקבת אחרי שני בריטים החושפים מזימה גרמנית להנחית ארמדה גדולה בממלכה המאוחדת. הפלישה של 1910 (אנ') - גרמניה מנחיתה כוח גדול במזרח בריטניה וכובשת את לונדון, אולם הבריטים מתקוממים ומגרשים את הפולשים.
Nanowar

ננוואר (Nanowar או Nanowar of Steel) היא להקת מטאל פרודית איטלקית. הלהקה מעמידה ללעג את ז'אנר המטאל על סגנונותיו השונים, ובמיוחד על המונח טרו מטאל. בשיריהם הם משתמשים לעיתים בלחנים של להקות מטאל מפורסמות ומשנים את הליריקה, כדוגמת, השיר Master of Pizza שעושה פרודיה על אחד משירי המטאל המפורסמים בעולם, Master of Puppets של מטאליקה ולעיתים כותבים שירים מקוריים, כדוגמת, השיר Power of the power of the power of the great sword שבאורך 10 שניות בלבד שצוחק על סגנון הפאוור מטאל. מקור שמה של הלהקה גם הוא פרודיה - על להקת המטאל "מנוואר", אשר ננוואר מרבים לחכות אותם בשיריהם. לאחר שלהקת רפסודי הוסיפה לשמה את הסיומת "Of Fire" ננוואר הוסיפה לשמה "Of Steel". הלהקה הוקמה בתחילה בתור בדיחה בינואר 2003 ברומא, על ידי גאטו פאנצ'רי שהקליט שבעה שירים כשהוא מנגן בכל הכלים, אך מאחר שהשירים יצאו באיכות נמוכה, הוא ניגש להקליט אותם מחדש בעזרת פוטווטומינימאק, סולן הלהקה כיום. באפריל ומאי באותה שנה נוספו שני חברים נוספים להרכב: ואלריו (גיטרה) ומילינו (תופים). לאחר עזיבתו של פוטווטומינימאק מההרכב נעשה ואלריו הסולן החדש (בנוסף להיותו הגיטריסט), אך לאחר זמן מה חזר פוטווטומינימאק ללהקה ונעשה שוב הסולן. True Metal of the World - אלבום דמו - פברואר 2003 Triumph of True Metal of Steel - אלבום דמו - יולי 2003 Other Bands Play, Nanowar Gay! - אלבום בהוצאה עצמית - יוני 2005 Made In Naples - אלבום הופעה -מהדורה מוגבלת - ינואר 2007 Into Gay Pride Ride - 2010 A Knight At The Opera -2014 Tour-Mentone Vol.1 - ינואר 2016, EP Stairway To Valhalla - נובמבר 2018 Dislike to False Metal - מרץ 2023 מדיה וקבצים בנושא Nanowar בוויקישיתוף אתר האינטרנט הרשמי של Nanowar (באנגלית) Nanowar, ברשת החברתית פייסבוק Nanowar, ברשת החברתית אקס (טוויטר) Nanowar, ברשת החברתית אינסטגרם Nanowar, סרטונים בערוץ היוטיוב Nanowar, באתר אפל מיוזיק (באנגלית) Nanowar, באתר ספוטיפיי Nanowar, באתר Last.fm (באנגלית) Nanowar, באתר AllMusic (באנגלית) Nanowar, באתר MusicBrainz (באנגלית) Nanowar, להקה באתר Encyclopedia Metallum (באנגלית) Nanowar, באתר דיזר Nanowar, באתר Discogs (באנגלית) Nanowar, באתר Songkick (באנגלית) Nanowar, באתר בנדקמפ Nanowar, באתר טיידל (באנגלית) Nanowar, באתר אמזון מיוזיק
יון זליה קודריאנו

יון זליה קודריאנו (ברומנית: Ion Zelea Codreanu)‏ 1871–1941 היה מורה ומחנך רומני, פוליטיקאי ימני קיצוני אנטישמי, חבר בפרלמנט הרומני, חסיד של אלכסנדרו קונסטנטין קוזה, אביו של קורנליו זליה קודריאנו וחמיו של יון מוצה. יון זליה קודריאנו נולד בצ'רנוביץ בשם יון זלינסקי והיה בנו של יערן ומכאן השם "קודריאנו" - איש היער. ב-1902 שינה את שמו ליון זליה קודריאנו, שם בעל צליל יותר רומני. ב-1903 השלים בהצלחה לימודי ספרות באוניברסיטת יאשי. הוא נשא לאישה את אליזה בראונר ולזוג נולדו שבעה ילדים, הבכור קורנליו זליה קודריאנו. קודריאנו לחם בצבא רומניה במלחמת העולם הראשונה והתקדם מדרגת סגן משנה לדרגת מאיור (מקביל לרב-סרן). קודריאנו עבד כמורה לרומנית ולגרמנית בבית הספר התיכון של חוש והיה פעיל פוליטית בליגת ההגנה הלאומית נוצרית כתומך נלהב של המצע האנטישמי של פרופסור קוזה וב-1926 נבחר מטעמה לפרלמנט הרומני מטעם רדאוץ. קודריאנו היה מעורב במזימות אלימות דוגמת הקשר בגבעת ספירי ורצח מנצ'יו, אך לא הורשע. מינואר 1930 הצטרף למפלגתו של בנו, התנועה הלגיונרית. בתחילת 1932 מת שר המשפטים הרומני והתפנה מקום בפרלמנט מטעם אזור הבחירה טוטובה. התנועה הלגיונרית החליטה לנסות לכבוש מקום זה והציגה כמועמד את יון זליה קודריאנו. בגלל מחסור בכסף התנועה חיפשה גימיקים זולים, שימשכו אליה את תשומת הלב ולפי הצעת קורנליו זליה קודריאנו הכריזו על מסע רגלי של 300 קילומטרים מבוקרשט לברלאד וקבוצת לגיונרים בהנהגת מיכאיל סטלסקו ביצעה זאת תוך עשרה ימים, חרף התנכלויות לאורך הדרך מצד ז'נדרמים. יון זליה קודריאנו ניהל מערכת בחירות מבוססת על מתקפות נגד היהודים וזכה ב-5,200 קולות מול 4,344 שקיבל המועמד הליברלי והיה לחבר הפרלמנט השני מטעם "קבוצת קורנליו זליה קודריאנו", השם בו השתמשה התנועה הלגיונרית. ב-1932, בבחירות הכלליות, נבחר שוב כנציג ברלאד והיה אחד מחמשת חברי הפרלמנט של התנועה הלגיונרית. לאחר שהניקדורים רצחו את ראש ממשלת רומניה, יון גאורגה דוקה, נעצר ב-1934 יחד עם יתר הנהגת התנועה הלגיונרית והועמד למשפט, אך זוכה. ב-1937 נבחר שוב לפרלמנט הרומני ברשימת הגלגול החדש של התנועה הלגיונרית, "הכל למען המולדת". בשנים 1938 - 1939, כשהלגיונרים נרדפו על ידי השלטון, היה במחנה מעצר. הלך לעולמו בעקבות ניתוח לא מוצלח. ION ZELEA CODREANU (ברומנית) תמונה של יון זליה קודריאנו (במרכז) בחברת בנו, קורנליו זליה קודריאנו וחתנו, יון מוצה (ברומנית) סיסמאות אנטישמיות מנצחות בבחירות, דבר, 12 במאי 1932
פרנטישק גטרויר

פרנץ פרנטישק גטרויר (בצ'כית: Franz František Getreuer; ‏18 בדצמבר 1906 – 6 בפברואר 1945) היה שחיין ושחקן כדורמים צ'כוסלובקי-יהודי. הוא קבע 25 שיאי צ'כוסלובקיה בשחייה, זכה עם קבוצתו ב-4 תוארי אליפות צ'כוסלובקיה בכדורמים (1928, 1935 - 1937) וייצג את ארצו בכדורמים באולימפיאדת אמסטרדם (1928). נרצח על ידי הגסטפו במלחמת העולם השנייה. גטרויר גדל בפראג והתאמן בשחייה וכדורמים בקבוצת הגיבור פראג. באולימפיאדת אמסטרדם (1928) סיים גטרויר עם נבחרת צ'כוסלובקיה בכדורמים במקום תשיעי. הוא שיחק משחק אחד שבו הנבחרת שלו הפסידה לנבחרת בריטניה 2–4. לצידו בנבחרת שיחקו 6 שחקנים, שלושה מהם יהודים: קורט אפשטיין, פבל שטיינר ופרנטישק שולץ. באליפות צ'כוסלובקיה שנערכה בשנת 1930 זכה גטרויר ב-4 מדליות זהב במשחים ל-200 מטר חופשי, 400 מטר חופשי, 1500 מטר חופשי ושליחים 4x200 מטר חופשי. באליפות אירופה השלישית בשחייה שנערכה בפריז, צרפת בשנת 1931 סיים גטרויר במקום רביעי. בשנת 1935 השתתף גטרויר במכביה השנייה וזכה ב-3 מדליות זהב, במשחה ל-400 מטר חופשי בשיא מכביה חדש של 5:18.0 דקות, לפני ג'ורג' שיינברג מארצות הברית ואיליה שרייבמן מפולין, במשחה ל-1500 מטר חופשי בשיא מכביה חדש של 21:33.0 דקות, לפני פאול ואגו מאוסטריה (22:11 דקות) וג'ורג' שיינברג מארצות הברית (22:53 דקות) ובמשחה שליחים 4x200 מטר חופשי בשיא מכביה חדש של 10:22.0 דקות. נוסף לכך, הוא זכה במדליית זהב בכדורמים, לפני אוסטריה וארץ ישראל. גטרויר נרצח על ידי הגסטפו במלחמת העולם השנייה. פרנטישק גטרויר, באתר olympedia.org Franz František Getreuer, באתר Geni (באנגלית) JAN ŠTUMBAUER, The contribution to the history of the jewish sports in Czechoslovakia in the years 1918–1939 (באנגלית) בספורט - ב) התחרות על הגביע גטרויר ז"ל, באתר הארץ, 5 באוקטובר 1945 מסביב למכביה השניה, הירדן, 7 באפריל 1935 לקראת התחרויות השחייה במכביה השניה, דואר היום, 17 בפברואר 1935 טבלאות ושיאים של השגי 6 המכביות ושל ישראל, מעריב, 22 באוגוסט 1965 הישגי המכביה השנייה (סכום שלישי), דואר היום, 17 במאי 1935 חלוקת פרסים של המכביה, דבר, 12 באפריל 1935 סיום המכביה בחיפה, דואר היום, 12 באפריל 1935
פרנטישק שולץ

פרנטישק שולץ (בצ'כית: František Schulz;‏ 29 בנובמבר 1909–1944) היה שחקן כדורמים יהודי-צ'כוסלובקי. הוא ייצג את ארצו בכדורמים באולימפיאדת אמסטרדם (1928). שולץ התאמן בקבוצת השחייה והכדורמים של הגיבור פראג. באולימפיאדת אמסטרדם (1928) סיים שולץ עם נבחרת צ'כוסלובקיה בכדורמים במקום תשיעי. הוא שיחק משחק אחד שבו הנבחרת שלו הפסידה לנבחרת בריטניה 4-2. לצידו בנבחרת שיחקו 6 שחקנים, ארבעה מהם יהודים: הוגו קלמפפנר, קורט אפשטיין, פבל שטיינר ופרנטישק גטרויר. בשנת 1935 השתתף שולץ במכביה השנייה וזכה במדליית זהב בכדורמים, לפני אוסטריה וארץ ישראל. ב-1944 נספה במחנה הריכוז טרזhינשטט. פרנטישק שולץ, באתר olympedia.org JAN ŠTUMBAUER, The contribution to the history of the jewish sports in Czechoslovakia in the years 1918–1939 (באנגלית) Dr. Peter Bučka, Ph.D, Jewish Swimming and Sports Club Bar Kochba Bratislava – the Most Successful Sports Club of Slovakia in the Interwar Period (בצ'כית) הישגי המכביה השנייה (סכום שלישי), דואר היום, 17 במאי 1935 חלוקת פרסים של המכביה, דבר, 12 באפריל 1935
יוליוס בלס

יוליוס בלס (בהונגרית: Július Balász; בצ'כית: Július Baláž; ‏5 באוקטובר 1901 – 29 באוקטובר 1970) היה שחיין וקופץ למים צ'כוסלובקי-יהודי-הונגרי. אלוף צ'כוסלובקיה בקפיצה למים, בעל מדליית ארד מאליפות אירופה הראשונה בשחייה (בודפשט 1926). ייצג את ארצו בקפיצה למים בשתי אולימפיאדות (פריז 1924 ואמסטרדם 1928). בלס נולד וגדל בבודפשט. הוא התאמן בשחיה ובכדורמים בהדרכתו של בלה קומיאדי. בשנת 1918 הוא עבר עם משפחתו לז'ילינה, סלובקיה ובשנת 1920 החל ללמוד מסחר באקדמיה בברנו ושם התאמן בקבוצת מכבי ברנו, לימים בר כוכבא ברנו. בהמשך עבר לפראג והתאמן בקבוצת הגיבור פראג. באולימפיאדת פריז (1924) סיים בלס במקום תשיעי בקפיצה למים ממקפצה של 3 מטר. נוסף לכך, הוא סיים במקום 18 במשחה ל-100 מטר חופשי בתוצאה של 1:11.8 דקות. באליפות אירופה הראשונה בשחייה שנערכה בבודפשט, הונגריה בשנת 1926 זכה בלס במדליית ארד בקפיצה למים ממקפצה של 3 מטר, אחרי ארתור מונד ויוזף לכניר שניהם מגרמניה. באולימפיאדת אמסטרדם (1928) סיים בלס במקום עשירי בקפיצה למים ממקפצה של 3 מטר. בשנת 1935 השתתף בלס במכביה השנייה וזכה במדליית זהב, בקפיצה למים ממקפצה של 3 מטר בתוצאה של 148 נקודות לפני ד"ר ביליג מארץ ישראל (124.9 נקודות). בתקופת מלחמת העולם השנייה, נעצר וגורש למחנה הריכוז טרזיינשטט משם לאושוויץ ולבסוף לפרידלנד (מחנה חיצוני של מחנה הריכוז גרוס-רוזן). לאחר המלחמה הוא עבד כמאמן. יוליוס בלס, באתר olympedia.org JAN ŠTUMBAUER, The contribution to the history of the jewish sports in Czechoslovakia in the years 1918–1939 (באנגלית) הישגי המכביה השנייה (סכום שלישי), דואר היום, 17 במאי 1935
פנגו

האם התכוונתם ל... פנגו (יישומון) – יישום לתשלום עבור שירותי חניה פנגו הונגרי – מטבע עבר בהונגריה Pango – ספרייה לעיבוד טקסט פנגו (שפה) – שפה דראווידית פנגולין
ישורון (כתב עת)

יְשׁוּרוּן הוא שמם של כתבי עת שונים בארצות שונות. רבים מהם, כמו ישורון התוניסאי וישורון העיראקי הדפיסו גליונות ספורים בלבד. האם התכוונתם ל... כתב עת פעיל ישורון (מאסף תורני) – כתב עת תורני היוצא בניו יורק ובירושלים מאמצע שנות ה-90 של המאה ה-20 כתבי עת היסטוריים ישורון (פרנקפורט) – עיתון שייסד הרב שמשון רפאל הירש כבמה להבעת עמדותיה של היהדות האורתודוקסית (1852–?) ישורון (למברג-ברסלוי) (צר') – כתב עת לחכמת ישראל בעריכת יוסף יצחק קבק שיצא בלמברג ובברסלאו בין השנים 1856–1878 ישורון (פלשן-פוזנה) (גר') שבועון יהודי שיצא בפולין בין 1901–1904, בעיר פלשן ואחר-כך בעיר פוזנה ישורון (ברלין) – כתב עת תורני חודשי שיצא בברלין בין השנים 1914–1930 (עד 1919 רק בגרמנית) ישורון (פירושונים)
איווט קופר

איווט קופר (באנגלית: Yvette Cooper; נולדה ב-20 במרץ 1969) היא פוליטיקאית בריטית חברת מפלגת הלייבור המכהנת כשרת הפנים בקבינט ממשלת בריטניה. קופר מכהנת כנציגת מחוז נורמנטון, פונטיפרקט וקאסלפורד בפרלמנט של הממלכה המאוחדת משנת 2010 (בשנים 1997–2010 כיהנה כנציגת מחוז פונטיפרקט וקאסלפורד). כיהנה כמזכירה ראשית במשרד האוצר ושרת העבודה והפנסיה בקבינט של גורדון בראון. ביולי 2024 מונתה למזכירת הפנים בממשלתו של קיר סטארמר. קופר נולדה באינוורנס שבסקוטלנד וגדלה בהמפשייר. היא למדה בתוכנית המשולבת פילוסופיה, כלכלה ומדע המדינה בבייליול קולג' שבאוניברסיטת אוקספורד, לאחר מכן למדה באוניברסיטת הרווארד והשלימה תואר שני בכלכלה מבית הספר לכלכלה של לונדון. עבדה כעמיתת מחקר במרכז ביצועים כלכליים בבית הספר לכלכלה של לונדון ובשנים 1995 עד 1997 עבדה ככתבת כלכלית בעיתון האינדיפנדנט. ב-1990 הצטרפה למפלגת הלייבור. היא שימשה עוזרת מחקר לשר האוצר בממשלת הצללים של הלייבור, בתקופת לימודיה בארצות הברית ייעצה לקמפיין הבחירות לנשיאות של ביל קלינטון ב-1992. בשובה לבריטניה שימשה יועצת לשרת הצללים הרייט הרמן. ב-1997 נבחרה לנציגת מחוז פונטפרקט וקסלפורד בפרלמנט הבריטי, הא כיהנה בוועדת החינוך והתעסוקה. ב-1999 מונתה לסגנית שר במשרד הבריאות. ב-2002 מונתה לשרה זוטרה במשרד המשפטים. ב-2003 מונתה לסגנית שר במשרד סגן ראש הממשלה. לאחר הבחירות ב-2005 מונתה לשרה במשרד סגן ראש הממשלה ולאחר מכן שימשה שרה זוטרה במשרד השיכון. בינואר 2008 מונתה למזכירה הראשית במשרד האוצר, האישה הראשונה לכהן בתפקיד זה. ב-2009 מונתה לשרת העבודה בקבינט. לאחר הפסד הלייבור בבחירות ב-2010, שימשה שרת העבודה, שרת החוץ, השרה לענייני נשים ושוויון הזדמנויות ושרת הפנים בממשלת הצללים של הלייבור. ב-2015 הודיעה על כוונתה להתמודד לראשות מפלגת הלייבור, היא זכתה לכ-17% מקולות המצביעים וסיימה שלישית אחרי ג'רמי קורבין המנהיג הנבחר ואנדי בורנהאם. לאחר הבחירות הפסיקה לכהן כממשלת הצללים של הלייבור. בנובמבר 2021 מונתה על ידי מנהיג הלייבור קיר סטארמר לשרת הפנים בממשלת הצללים שלו. קופר נשואה ואם לשלושה. בן זוגה הוא אד בולס, בכיר במפלגת הלייבור שכיהן במקביל אליה בקבינט של בראון. מדיה וקבצים בנושא איווט קופר בוויקישיתוף אתר האינטרנט הרשמי של איווט קופר (באנגלית) איווט קופר, ברשת החברתית פייסבוק איווט קופר, ברשת החברתית אקס (טוויטר) איווט קופר, ברשת החברתית אינסטגרם איווט קופר באתר הפרלמנט הבריטי Rt Hon Yvette Cooper MP באתר ה-BBC
סמואל בושאר

סמואל בושאר (בצרפתית: Samuel Bochart‏; 30 במאי 1599 – 16 במאי 1667) היה מזרחן צרפתי וחוקר המקרא, כומר בכנסייה הרפורמית הצרפתית (אנ'). בושאר היה תלמידו של תומאס ארפניוס (אנ'), ורבו של פייר דניאל אואה. לשני כרכי ספרו "Geographia Sacra seu Phaleg et Canaan" (גאוגרפיה של ארץ כנען, קן 1646) נודעה השפעה עמוקה על פרשנות המקרא במאה ה-17. מדיה וקבצים בנושא סמואל בושאר בוויקישיתוף "סמואל בושאר", במהדורת 1901–1906 של האנציקלופדיה היהודית (באנגלית) מפות סמואל בושאר, אוסף המפות ע"ש ערן לאור, הספרייה הלאומית ערך זה הוא קצרמר בנושא אישים ובנושא צרפת. אתם מוזמנים לתרום לוויקיפדיה ולהרחיב אותו.
טקס פרסי אנני ה-41

טקס פרסי אנני ה-41 (באנגלית: 41st Annie Awards) נערך ב-1 בפברואר 2014 ובמהלכו הוענקו פרסים על תחום ההנפשה בקולנוע ובטלוויזיה בשנת 2013. הטקס נערך באולם "רויס הול" שבארצות הברית, והונחה על ידי פטריק וורברטון. בתחום הקולנוע, "לשבור את הקרח" זכה בפרס הסרט הטוב ביותר, "השג לך סוס!" זכה בפרס הסרט הקצר הטוב ביותר, "דחליל צ'יפוטלה" זכה בפרס סרט הטלוויזיה הטוב ביותר, ו"עוגת חתונה" זכה בפרס סרט הסטודנטים הטוב ביותר. בתחום הטלוויזיה, "הנסיכה סופיה הראשונה" זכתה בפרס לסדרת הטלוויזיה הטובה ביותר לגיל הרך, "הרפתקאות פין וג'ייק" זכתה בפרס לסדרת הטלוויזיה הטובה ביותר לילדים ונוער וסדרת הטלוויזיה "פיוצ'רמה" זכתה בפרס לסדרת הטלוויזיה הטובה ביותר למבוגרים. בנוסף, בתחום משחקי הווידאו, "The Last of Us" זכה בפרס משחק הווידאו הטוב ביותר. בתחום הקולנוע, כריס באק וג'ניפר לי זכו בפרס הבימוי הטוב ביותר עבור "לשבור את הקרח", הייאו מיאזאקי זכה בפרס התסריט הטוב ביותר עבור "הרוח העולה", קריסטן אנדרסון-לופז, רוברט לופז וכריסטוף בק זכו בפרס הפסקול הטוב ביותר עבור "Frozen", גרג שניידר זכה בפרס העריכה הטובה ביותר עבור "בית ספר למפלצות", וג'וש גד זכה בפרס הדיבוב הטוב ביותר עבור דיבוב דמותו של אולאף ב"לשבור את הקרח". בתחום הטלוויזיה, אנגוס מקליין זכה בפרס הבימוי הטוב ביותר עבור "צעצוע של סיפור: ההסתבכות", לואיס מורטון זכה בפרס התסריט הטוב ביותר עבור "פיוצ'רמה", כריסטופר וויליס זכה בפרס הפסקול הטוב ביותר עבור "מיקי מאוס", ליה אוונס זכתה בפרס העריכה הטובה ביותר גם כן עבור "מיקי מאוס", וטום קני זכה בפרס הדיבוב הטוב ביותר עבור דיבוב דמותו של מלך הקרח ב"הרפתקאות פין וג'ייק". פיל טיפט, קאטסוירו אוטומו וסטיבן ספילברג זכו בפרס על שם וינזור מקיי, ואליס דייוויס זכתה בפרס על שם ג'ון פוראי. מדיה וקבצים בנושא טקס פרסי אנני ה-41 בוויקישיתוף אתר האינטרנט הרשמי של טקס פרסי אנני ה-41 טקס פרסי אנני ה-41, באתר IMDb הרשימה המלאה של הזוכים והמועמדים בטקס פרסי אנני ה-41 (באנגלית) Patrick Warburton To Host Annie Awards, באתר Deadline, ‏15 בנובמבר 2013 41st Annual Annie Awards Live Blog: ‘Frozen’ Wins Best Animated Feature, באתר Deadline, ‏1 בפברואר 2014
נתב גדול-סנפיר

נתב גדול סנפיר (שם מדעי: Globicephala melas) הוא מין של לווייתן בינוני ושחור מהסוג נתב שחור. הוא קרוי כך עקב סנפיריו הגדולים יחסית לגופו ויחסית לנתב קטן-סנפיר. הוא קרוב רחוק של הדולפינן, העבשן הקטלני והאורקה (קטלן). זהו אחד הגדולים ממיני הדולפיניים: אורכו של הגלובים הזכרים עד 7.6 מטרים ומשקלם עד 2,300 קילוגרם. הנקבות קטנות מהם בהרבה, אורכן עד 5.8 מטרים ומשקלן עד 1,300 קילוגרם. זהו לווייתן שחור או אפור כהה בעל מצח קשה ובולבוסי וסנפירים ארוכים העוזרים לו לחתור במים במהירות. בטנו וגרונו אפורים ובהירים יותר משאר הגוף. הנתב נודד ברחבי האוקיינוסים בדרך כלל בחצי הכדור הדרומי, אך גם בצפון-מרכז האוקיינוס האטלנטי. הם מאוד חברתיים ונודדים בלהקות של לפעמים עד 1,000 פרטים וצדים דיונונים ודגים, לעיתים בעומק רב. הלהקות האלה נודדות הרבה ולעיתים עולים הנתבים בטעות על החוף ומתים שם. בעבר צדו רבים מהם, אולם כיום הם חיות מוגנות. עם זאת לא ידוע מה מצב שימורם הנוכחי. מדיה וקבצים בנושא נתב גדול-סנפיר בוויקישיתוף נתב גדול-סנפיר, באתר ITIS (באנגלית) נתב גדול-סנפיר, באתר NCBI (באנגלית) נתב גדול-סנפיר, באתר Animal Diversity Web (באנגלית) נתב גדול-סנפיר, בבסיס הנתונים ARKive (באנגלית) נתב גדול-סנפיר, באתר האנציקלופדיה של החיים (באנגלית) נתב גדול-סנפיר, באתר GBIF (באנגלית) נתב גדול סנפיר באתר הרשימה האדומה של IUCN ערך זה הוא קצרמר בנושא יונקים. אתם מוזמנים לתרום לוויקיפדיה ולהרחיב אותו.
אריה ים מצוי

אריה ים מצוי (שם מדעי: Zalophus) הוא סוג של אריות ים ממשפחת האוטריים ובו 3 מינים שאחד מהם נכחד: אריה ים קליפורני (Zalophus californianus) - המין הנפוץ ביותר. נפוץ בחוף המערבי של צפון אמריקה מדרום מזרח אלסקה ועד מקסיקו כולל מפרץ קליפורניה. אריה ים גלאפגוס (Zalophus wollebaeki) - מצוי אך ורק באיי גלאפגוס ומצוי בסכנת הכחדה. אריה ים יפני (Zalophus japonicus) - נכחד. היה מצוי ביפן ונכחד עקב ציד אינטנסיבי. ארי ים קליפורני אריה ים גלאפגוס פוחלץ של אריה ים יפני מדיה וקבצים בנושא אריה ים מצוי בוויקישיתוף אריה ים מצוי, באתר ITIS (באנגלית) אריה ים מצוי, באתר NCBI (באנגלית) אריה ים מצוי, באתר Animal Diversity Web (באנגלית) אריה ים מצוי, באתר GBIF (באנגלית) ערך זה הוא קצרמר בנושא יונקים. אתם מוזמנים לתרום לוויקיפדיה ולהרחיב אותו.
פוסה (כלב ים)

פוסה (שם מדעי: Pusa) הוא סוג של כלבי ים קטנים הכולל שלושה מינים שחיים בחצי הכדור הצפוני, באזור הארקטי ובימות מתוקות. פוסה כספיאנית (Pusa caspica) - אחד מכלבי הים הקטנים ביותר שחי בים הכספי. מצוי בסכנת הכחדה. פוסה טבעתית (Pusa hispida) - כלב ים המצוי באזור הארקטי החופר מחילות בקרח. חלק מהאוכלוסיות חיים במים מתוקים. פוסה באיקלית (Pusa sibirica) - כלב הים היחיד החי דרך קבע במים מתוקים, באגם באיקל שבסיביר. בעבר מינים אלו קוטלגו כמינים בסוג פוקה. מדיה וקבצים בנושא פוסה בוויקישיתוף פוסה, באתר ITIS (באנגלית) פוסה, באתר NCBI (באנגלית) פוסה, באתר Animal Diversity Web (באנגלית) פוסה, באתר GBIF (באנגלית) פוסה,tolweb
פוקה (כלב ים)

הפוקה (שם מדעי: Phoca) הוא סוג של כלבי ים הכולל 2 מינים חיים: פוקת המפרץ (Phoca vitulina) פוקה מנוקדת (Phoca largha) שני המינים מהסוג פוקה הם כלבי ים גדולים יחסית, ללא אוזניים בולטות. גופם מנוקד בכתמים קטנים. מיני הפוקה נפוצים יותר משאר מיני כלבי הים. הם נפוצים בכל האוקיינוסים וחיים אף במים קרים וארקטיים. הם מתרבים בחופים מבודדים ואוכלים ביערות קלפ. בעבר סוג זה כלל גם את שלושת המינים שהיום נמצאים בסוג פוסה, את כלב הים הנבלי ואת כלב הים המשורטט שהיום מסווגים כמינים יחידים בסוגם. מדיה וקבצים בנושא פוקה בוויקישיתוף פוקה, באתר ITIS (באנגלית) פוקה, באתר NCBI (באנגלית) פוקה, באתר Animal Diversity Web (באנגלית) פוקה, באתר האנציקלופדיה של החיים (באנגלית) פוקה, באתר GBIF (באנגלית)
כדורגלן השנה בארגנטינה

כדורגלן השנה בארגנטינה (בספרדית: Olimpia de Plata al Mejor Futbolista, אולימפיית הכסף לכדורגלן הטוב ביותר) הוא פרס המוענק על בסיס שנתי על ידי מעגל עיתונאי הספורט בארגנטינה לכדורגלן הטוב ביותר באותה השנה בארגנטינה. זהו הפרס האישי הבכיר ביותר המוענק לכדורגלנים במדינה. החל משנת 2008, הפרס מוענק לשני כדורגלנים בכל שנה, האחד לכדורגלן הטוב ביותר בליגה המקומית, והשני לארגנטינאי הטוב ביותר המשחק מחוץ למדינה. החל מ-1970 ועד לאותה שנה, הפרס חולק לכדורגלן בודד, שנבחר מבין הכדורגלנים הארגנטינאים הטובים ביותר במדינה או מחוצה לה, והכדורלגנים הזרים ששיחקו באותה שנה בארגנטינה. הכדורגלן הראשון שנבחר לתואר בעודו משחק מחוץ לארגנטינה היה מריו קמפס, שחקנה של ולנסיה הספרדית, אשר היה לו חלק נכבד בזכייתה של נבחרת ארגנטינה במונדיאל של אותה שנה. הכדורגלן הזר הראשון שנבחר לתואר היה אנסו פרנצ'סקולי מאורוגוואי, שזכה בתואר בשנת 1985, בה שיחק בריבר פלייט. שיאן הזכיות בתואר הוא ליונל מסי, שזכה בו 15 פעמים. האתר הרשמי של מעגל עיתונאי הספורט בארגנטינה
תיקן לוחש

התיקן הלוחש (שם מדעי: Gromphadorhina portentosa) הוא אחד ממיני התיקן הגדולים ביותר, ומגיע עד לגודל של 5–7.5 ס"מ. התיקנים הלוחשים חיים במדגסקר בלבד, וניתן למצוא אותם בעצים נרקבים. זהו אחד מעשרים מינים ידועים של תיקנים גדולים ממדגסקר אשר רבים מהם מוחזקים כחיות מחמד, ולעיתים קרובות סוחרים לחיות מחמד מבלבלים ביניהם. שלא כמו רוב התיקנים, לתיקנים לוחשים אין כנפיים. הם מטפסים מעולים ויכולים לטפס אף על זכוכית חלקה. ניתן להבדיל בין זכרים לנקבות בכך שלזכרים יש קרני מחושים קטנות ומלפנים מעוך. בשבי, חרקים אלה יכולים לחיות עד חמש שנים. הם ניזונים בעיקר מחומר צמחי. כפי שהשם מרמז, התיקן הלוחש מאופיין בקול שריקה הנוצר כאשר הם דוחפים אוויר דרך דרכי הנשימה. התיקן הלוחש הוא מין אחד מקבוצה של תיקנים שיכולים להפיק קול שריקה. לשריקת התיקן יש מספר סיבות: הגנה, הזדווגות, ולחימה אגרסיבית. כל התיקנים הלוחשים מסוגלים לעשות את שריקת ההגנה, אך רק זכרים יכולים להשתמש בלחישת הלחימה כדי למשוך את הנקבות. התיקן הלוחש הוצג בסרטים הוליוודיים, לדוגמה, הסרט "Bug" משנת 1975, שם הוצגו התיקנים ככאלו שביכולתם להצית שריפות על ידי שפשוף רגליהם אחת בשנייה, וב-"Damnation Alley" משנת 1977 כמקק-על פוסט-אפוקליפטי מצופה-שריון, מוטציה כתוצאה ממלחמה גרעינית. ב"גברים בחלל", סרט מדע בדיוני בו בני אנוש נלחמים ביצורים דמויי חרקים, מורה מעודדת את תלמידיה לדרוך על מין זה כחלק משידור תעמולה בטלוויזיה. במהלך תוכנית הטלוויזיה "אפקט הפחד" השתמשו בתיקנים לוחשים, הוא גם הופיע בסרט "גברים בשחור (1997) ובסרט הפרודיה - הקומדיה "טים אמריקה: משטרת העולם" (2004), שבו תיקן אחד עולה מקים ג'ונג-איל לאחר מותו, נכנס לחללית זעירה, ועף משם. יש המחזיקים את התיקן הלוחש כחיית מחמד אקזוטית. הם זקוקים לאזור מגורים קטן ואינם אוהבים את האור. בשל נטייתם לטפס, אזור המגורים חייב להיבדק כדי לראות אם הם יכולים לטפס עליו כפי שהם עושים בסביבתם הטבעית. הם יכולים לחיות על ירקות טריים יחד עם כל סוג מזון גלולה אשר עשיר בחלבון, כגון מזון כלבים יבש. תיקן לוחש, באתר NCBI (באנגלית) תיקן לוחש, באתר Animal Diversity Web (באנגלית) תיקן לוחש, בבסיס הנתונים ARKive (באנגלית) תיקן לוחש, באתר האנציקלופדיה של החיים (באנגלית) תיקן לוחש, באתר GBIF (באנגלית) הצלילים של תיקנים לוחשים (הקישור אינו פעיל) תיקנית לוחשת משריצה (הקישור אינו פעיל)